NORDEFCO

NORDEFCO (Nordic Defence Cooperation, norsk: Nordisk Forsvarssamarbeid) er et nordisk forsvarssamarbeid som inkluderer Norge, Sverige, Finland, Island og Danmark. Samarbeidet ble stadfestet gjennom en memorandum of understanding mellom de fem nordiske landene og signert 4. november 2009. NORDEFCO var en sammenslåing av tre tidligere samarbeidsavtaler; NORDSUP, NORDAC, og NORDCAPS. Samarbeidet kan ikke regnes som en militærallianse.
Ideen bak NORDEFCO antas å ha kommet frem gjennom samtaler mellom den svenske generalen (ÖB) Håkan Syrén og den norske generalen Sverre Diesen. Thorvald Stoltenberg's rapport fra 2009 på temaet utenriks- og sikkerhetspolitikk innenfor det nordiske samarbeidet skal også ha vært et viktig bidrag for hvilke muligheter som lå til grunn for et tettere samarbeid på dette område.

Nordisk råd har satt et større fokus på forsvarssamarbeid i Norden på dagsordenen, og følger utviklingen i NORDEFCO tett.Finland har formannskapet i NORDEFCO i 2017 og overlater det til Norge i 2018.


== Formål ==
Et hovedmål for NORDEFCO er å bevare og videreutvikle landenes militære kapabiliteter og operative evne gjennom kostnadseffektivt samarbeid. Samarbeidet spenner over hele spekteret fra sikkerhets- og forsvarspolitikk til kapabilitetsutvikling og operative innsatser.
Samarbeidet om trening og øvelser øker stadig. Byråkratiske og praktiske hindringer for samarbeid på tvers av grensene bygges ned.Ettersom militærutgifter stiger, med høyere kostnader per enhet, vil man på et tidspunkt nå hva man kaller et «Critical Mass Problem». Meget kort forklart vil dette si at denne enheten - i denne sammenheng for eksempel en våpengren, slik som ubåter - når et punkt der man kan tvile på effektiviteten ved å opprettholde enheten. Det er to muligheter for å hindre dette problemet. Det ene er spesialisering, for eksempel å droppe en våpengren, den andre muligheten er en tettere integrering. Sistnevnte er det NORDEFCO forsøker å være. Når militærutgifter øker så markant, på grunn av økende avanserte teknologier og utstyr, er små land nødt til å samarbeide for fortsatt holde oppe et moderne forsvar. Ideer som NATOs smart defence og EUs pooling and sharing kan forklares ut ifra dette, men mens disse er mer teorier på feltet så vil NORDEFCO fremstå som dette i praksis.


== Organisasjonsform ==
NORDEFCO er ikke en organisasjon, men et samarbeide. Avtaler blir vurdert multilateralt og det er ingen plikt for noen av medlemmene å godta nye avtaler. Samarbeidet er basert på frivillighet. Det finnes ingen hovedkontor, og spørsmål vedrørende NORDEFCO går til de respektive lands forsvarsdepartement eller forsvar.
Den militære delen av samarbeidet delt inn i fem samarbeidsområder:
Strategic Development (COPA SD)
Capabilities (COPA CAPA)
Human Resources & Education (COPA HR&E)
Training & Exercises (COPA TR&EX)
Operations (COPA OPS)NORDEFCO fokuserer også på samarbeid i forsvarsindustrien mellom de nordiske landene. Denne delen heter ALCS (Acquisition & Life Cycle Support) og kan sees på som materiellsamarbeidet i NORDEFCO.


== Kjente samarbeid ==
Arctic Fighter Meet - 18 kampfly i øvelse over Bodø, mai 2013.
Cross Border Training - CBT innebærer at de nordiske landene øver sammen i hverandres luftrom uten at det må søkes om tillatelse i hvert enkelt tilfelle.
artillerisystemet Archer - et samarbeid mellom Norge og Sverige.NORDEFCO arrangerer også en rekke kurs for militæret, politiet og det sivile. Bare i 2013 er det satt opp 28 ulike kurs.
I 2010 ble det gjennomført 48 felles øvelser, og det var planlagt mer enn 120 i 2012.Når det gjelder innkjøp av militært utstyr, slik som CV 90, NASAMS og HUGIN, skal dette ha gitt store besparelser gjennom samarbeidet.


== Utfordringer knyttet til NORDEFCO ==
Samarbeidet er basert på frivillighet, men berører den sektoren som kanskje definerer selve nasjonalstaten mest, nemlig forsvaret. Det vil dermed være krav om en høy grad av tillit til de andre partnerne.
Noen av landene er EU medlemmer, noen NATO, og Danmark er medlem i begge. NATO-landene kan selvsagt ikke gå inn i et samarbeid som kan føre til at allierte lands gjensidige forsvarsforpliktelser etter NATO-paktens artikkel 5, utløses


== Se også ==
Nordisk råd
NATO


== Referanser ==


== Eksterne lenker ==
nordefco.org - den offisielle hjemmesiden.
nordefco MoU - Memorandum of understanding, den grunnleggende avtalen for samarbeidet.
«Stoltenberg rapporten 2009» - Thorvald Stoltenbergs rapport om det nordiske samarbeidet for utenriks- og sikkerhetspolitikk.
Forsvarsdepartementets presentasjon av NORDEFCO
Håkon Lunde Saxi, 'The rise, fall and resurgence of Nordic defence cooperation', International Affairs, Volume 95, Issue 3, May 2019, Pages 659–680
Mikkel Storm Jensen (red.), Nordisk Forsvarssamarbejde 2016 - Vilkår og muligheder (Kjøbenhavn: Forsvarsakademiet, 2016) Arkivert 5. januar 2017 hos Wayback Machine.
Tuomas Forsberg, 'The rise of Nordic defence cooperation: a return to regionalism?', International Affairs, Volume 89, Issue 5, September 2013, Pages 1161–1181
Håkon Lunde Saxi, Nordic defence cooperation after the Cold War (Oslo: Institutt for forsvarsstudier, 2011)